C 150/66
SK
Úradný vestník Európskej únie
5.4.2022
Sicília je región s jednou z najstarších vinohradníckych tradícií na svete, čo dokazujú archeologické nálezy a množstvo gréckych a latinských literárnych zdrojov, ktoré odkazujú na povestné sicílske vína.
Obchod s olejom a vínom siaha až do obdobia Feničanov (9. – 4. storočie pred n. l.) a dokazuje ho prítomnosť amfor používaných na prenášanie a ďalšie druhy keramiky.
Mimoriadnu slávu nadobudli vinohrady počas gréckeho osídlenia tejto oblasti (8. – 3. storočie pred n. l.), keď Gréci začali pestovať viacero odrôd viniča, ako je odroda Grecanico, ktorá sa pestuje dodnes.
Existencia sicílskeho vína je potvrdená v časoch Rímskej ríše (3. storočie pred n. l. – 5. storočie n. l.), najmä v období vládnutia Cézara v Galii.
Počas moslimskej nadvlády (v rokoch 827 – 1061), hoci pitie alkoholu bolo Koránom zakázané, sa pestovalo stolové hrozno a na ostrove Pantelleria začali pestovať odrodu viniča „Zebib“ (dnes Zibibbo alebo Moscato di Alessandria) dovezenú z afrického mysu Zebib oproti ostrovu Pantelleria.
Súvislosť medzi vymedzenou zemepisnou oblasťou a označením DOC „Sicilia“ je založená na špecifických pôdnych, podnebných a krajinných prvkoch v danej oblasti.
Severná časť je prevažne hornatá a stredná, južná a juhozápadná časť sú kopcovité.
Pre juhovýchodnú časť oblasti je typická náhorná plošina a východná Sicília je vulkanická.
Nížinné oblasti sú sústredené prevažne pozdĺž pobrežia.
Napriek tomu sa väčšina vinohradov nachádza v kopcovitých oblastiach, ktoré sú vzhľadom na svoju orientáciu a polohu mimoriadne vhodné na pestovanie viniča.
Znamená to, že ide o veľmi slnečné prostredie s dostatkom vetra, čo rastlinám poskytuje optimálne podmienky na rast a zabezpečuje tak zdravé hrozno a umožňuje výrobu vysokokvalitných vín.
Stredomorské podnebie, ktoré je slnečné s horúcimi, suchými letami, no zároveň veterné, umožňuje, aby hrozno veľmi dobre dozrelo, a podporuje akumuláciu cukrov a koncentráciu extraktov, pričom premenlivý rozsah teplôt a pôda bohatá na minerály dodávajú tóny sviežosti a kyslosti.
Všetky tieto faktory vedú k výrobe vín, ktoré sú v rôznych kategóriách vždy intenzívne, ale vyvážené a harmonické.
Spôsoby vedenia viniča sú prevažne tradičné.
Nie sú veľmi expanzívne a líšia sa podľa vinohradníckych oblastí ostrova od tradičného spôsobu „alberello“ (viazanie do kríčkov), ktorý sa stále používa v pobrežných oblastiach provincie Trapani, po bežnejší spôsob nízkeho špaliera, pri ktorom sa využívajú stále alebo obnoviteľné kordóny, alebo expanzívne spôsoby vo viacerých úrodných údoliach vo vnútrozemí.
Veľká rozloha oblasti DOC „Sicilia“ umožňuje, aby sa víno vyrábalo rovnako z pôvodných aj nepôvodných alebo medzinárodných odrôd viniča, čo znamená, že v rôznych kategóriách zahrnutých vín sa môže ponúkať široká škála výrobkov.
Kategória: víno (1.)
Táto kategória zahŕňa široké spektrum druhov vína: Červené, ružové a biele vrátane vín Passito, Vendemmia Tardiva a Riserva.
Medzi používané odrody viniča patria vysoko cenené pôvodné odrody ako Inzolia, Catarratto a Grillo, pričom odroda Grillo vznikla skrížením odrôd Catarratto a Zibibbo, a nepôvodné odrody ako Chardonnay, Müller Thurgau a Sauvignon.
Aj pri výrobe červeného vína je sicílske vinárstvo jedným z najrenomovanejších vďaka vínam získaným z pôvodných odrôd viniča, predovšetkým Nero d’Avola, ako aj Frappato a Nerello Mascalese, a z nepôvodných odrôd Cabernet Sauvignon, Merlot a Syrah.
Nesporným protagonistom tohto nového smerovania je odroda Nero d’Avola, ktorá je aj v zmesi s inými odrodami schopná vystihnúť a vyzdvihnúť jedinečnosť sicílskeho vína, a to nielen vďaka svojej farbe, ale aj preto, že vínu dodáva typický charakter tvorený arómami a chuťami Stredomoria.
Pokiaľ ide o analytické a organoleptické vlastnosti, všetky tieto druhy vína majú vyvážené chemické a fyzikálne vlastnosti, ktoré prispievajú k ich vyváženej chuti.
Všetky druhy majú príjemnú, harmonickú, výraznú a elegantnú vôňu, niekedy s ovocnými, kvetinovými a rastlinnými tónmi typickými pre odrody viniča, ktoré sa používajú pri ich výrobe.
Farba bielych vín je slamovožltá rôznej intenzity alebo tmavožltá, zatiaľ čo červené vína sú rubínové rôznej intenzity, s možnými odleskmi fialovej, pričom pri dozrievaní majú tendenciu nadobudnúť granátový odtieň.
Sú to všetko vyvážené vína s dobrou štruktúrou aj obsahom alkoholu.
Odveká história vinohradníctva v tomto regióne, ktorú potvrdzujú mnohé dokumenty, je všeobecným a základným dôkazom úzkeho prepojenia a interakcie medzi ľudskými faktormi a kvalitou a osobitnými vlastnosťami vín s označením DOC „Sicilia“.
V tejto konkrétnej oblasti si ľudia v priebehu storočí odovzdávali tradičné techniky pestovania viniča a enologické techniky, ktoré sa v modernej dobe zdokonaľovali a zveľaďovali vďaka nespornému vedeckému a technologickému pokroku.
Vďaka tomu si vína s CHOP „Sicilia“ získali svoju povesť.